Demonstratiesport

'nen Demonstratiesport is 'ne sport dee op 'n aander sportevenemint gedemonstreerd weurt, in 't bezunder op de Olympische Speule. De sport is daan wel deil vaan 't program, meh de behaolde medajele tèlle neet in d'n indstand mèt. Demonstratiesporte waore vreuger dèks excentrieke, rillatief nui sportsoorte of sporte mèt 'n beperkde geografische verspreiing (en soms e folkloristisch rendsje); in dat lèste geval kós 't gasland zien eige sporte aon de wereld tuine. Later waoren 't soms sporte mèt al 'n aardege wereldwij populariteit, die 't IOC nog neet aon de Speule wouw touwveuge umtot ze nog neet populair genog waore. Allewijl deit 't IOC neet mie aon demonstratiesporte: 't ummer volder program duit zwoer op 't budget vaan 't organiserend comité, en dat geld kin nao huiege inziechte beter aon regulier Olympische sporte weure oetgegeve. Officieel aofgesjaf zien ze evels neet.

Lies vaan demonstratiesporte
Demonstratiesporte zien officieel in 1912 bij de Speule in Stockholm ingeveurd, meh al in 1900, in Paries, woorte tal vaan parallel competities georganiseerd. In 2008 (Peking) en 2016 (Rio de Janeiro) leet 't IOC touw tot sportvereineginge op eige kóste 'n competitie neve de Speule organiseerde, meh dit zien geen officieel demonstratiesporte. De officieus demonstratiesporte zien hei-oonder cursief gezat. Vet gezatte sporte zien later Olympisch gewore (neet per se definitief).

N.B. Pelote, demonstratiesport in 1924, 1968 en 1992, waor in 1900 nog 'nen officiële sport. Get soortgelieks gelt veur tennis, curling en lacrosse, die langen tied vaan 't officieel program verdwene meh tössedoor wel es demonstratiesport versjene.

Zomerspeule
 Speule  Demonstratiesport(e) 1900 (Paries)  ballonvare, brand blösse, doevesport, jeu de boules, jeu de paume, kenonsjete, longue paume, motorsport, rèdde, vèsse, vlegere, waterbootrace 1904 (St. Louis)  Amerikaans voetbal, basketbal, Gaelic football, hurling, motorrace 1908 (Londe)  fietspolo 1912 (Stockholm)  glima, hoonkbal 1920 (Antwerpe)  körfbal 1924 (Paries)  canne, kanovare (incl. kajakke),  pelote, savate, volleybal 1928 (Amsterdam)  kaatse, körfbal, lacrosse 1932 (Los Angeles)  Amerikaans voetbal, lacrosse 1936 (Berlijn)  hoonkbal, zweefvlege 1948 (Londe)  lacrosse, Zweedse gymnastiek 1952 (Helsinki)  Fins hoonkbal, handbal 1956 (Melbourne)  Australisch voetbal, hoonkbal 1960 (Roeme)  — 1964 (Tokio)  budo, hoonkbal 1968 (Mexico-stad)  pelote, tennis 1972 (München)  badminton, waterskië 1976 (Montreal)  — 1980 (Moskou)  — 1984 (Los Angeles)  hoonkbal, tennis 1988 (Seoul)  badminton, bowle, hoonkbal, taekwondo, vrouwejudo 1992 (Barcelona)  pelote, straothockey, taekwondo 1996 (Atlanta)  — 2000 (Sydney)  — 2004 (Athene)  — 2008 (Peking)  wushu 2012 (Londe)  — 2016 (Rio de Janeiro)  videogame 2021 (Tokio)  — (sumo es officieuzen demonstratiesport gepland, wat door 't oetstèlle vaan de Speule neet doorgóng)

Winterspeule
 Speule  Demonstratiesport(e) 1928 (St. Moritz)  skijöring 1932 (Lake Placid)  curling, hoondesleeë, vrouwesjaatse 1936 (Garmisch-Partenkirchen)  steksjete 1948 (St. Moritz)  winterviefkamp 1952 (Oslo)  bandy 1956 (Cortina d'Ampezzo)  — 1960 (Squaw Valley)  — 1964 (Innsbruck)  steksjete 1968 (Grenoble)  iesdanse 1972 (Sapporo)  — 1976 (Innsbruck)  — 1980 (Lake Placid)  — 1984 (Sarajevo)  gehandicapde-alpineskië 1988 (Calgary)  curling, shorttrack, vrijestielskië, gehandicapdeskië (Alpine en noords) 1992 (Albertville)  curling, snelskië, vrijestielskië
Nao 1992 zien ouch gein oonofficieel sporte neve de Winterspeule gedemonstreerd.

Vrijestielskië waor in 1988 gans 'nen demonstratiesport. In 1992 waore de moguls intösse Olympisch, meh twie aander oonderdeile - de aerials en 't skiballèt - woorte nog es demonstratiesport gedoon. De aerials woorte in 1994 (Lillehammer) aon 't program touwgeveug.

Categorie:Olympische Sjpaele